2. skólaráðsfundur 5. febrúar 2024

Mætt: Aníta Grétarsdóttir fulltrúi starfsmanna grunnskóladeildar, Arna Magnúsdóttir fulltrúi kennara grunnskóladeildar, Elfa Pétursdóttir fulltrúi foreldrafélags grunnskóladeildar, Aron Elvarsson og Sofija Una Unnarsdóttir fulltrúar nemenda og Þórunn Hrund Óladóttir skólastjóri sem skrifaði fundargerð. Rakel Snorradóttir fulltrúi kennara leikskólans boðaði forföll.

1. Þurrablót unglingadeildar var haldið 1. febrúar í Herðubreið. Það var mjög vel heppnað í alla staði og alls voru um 80 gestir. Foreldrar ásamt matráði sáu um matinn en nemendur sáu um skreytingar og skemmtiatriði og stjórnuðu fjöldasöng.
2. Maraþon og aðrar fjáraflanir Danmerkurferðalanga. Á föstudaginn er námsmaraþon 8. og 9. bekkja en það er liður í því að safna fyrir skólaferðalagi þeirra til Danmerkur næsta vor. Aðrar fjáraflanir sem eru framundan eru t.d. blómasala, pönnukökubakstur og þrif á ferjuhúsinu.
3. Dagur leikskólans er 6. febrúar en þann dag er foreldrum barna á leikskólanum boðið í morgunkaffi með börnunum. Dagur tónlistarskólans er 7. febrúar en þá ætla nemendur grunnskólans að koma saman í byrjun dags og hafa söngsal, þar sem m.a. verða sungin þorralög.
4. Skólapúlsinn verður lagður fyrir í febrúar bæði í grunnskólanum og leikskólanum. Þar verður spurt um viðhorf til skólastarfsins, námsumhverfis, samskipta við foreldra, gæði skólans, virkni í skólastarfi og námið heima fyrir. Niðurstöður eiga að liggja fyrir í byrjun mars.
5. Námsferð. Línur eru að skýrast með námsferð skólans í lok apríl. Nú liggur fyrir að flogið verður beint frá Egilsstöðum til Glasgow og er Egilsstaðaskóli einnig að fara í sömu ferð. Dagskráin í Glasgow er í mótun og liggur væntanlega fyrir fljótlega.
6. Skóladagatal grunnskóladeildar er í vinnslu þessa dagana og drög verða lögð fyrir næsta fund ráðsins.

Fleira ekki tekið fyrir og fundi slitið kl. 16. 48